《依韵答俞承议》
宋代·李复

南北相望已十年，白头相见喜留连。
风埃异国君多感，朱墨劳心我自怜。
事可寸心能有几，生无百岁漫忧千。
一闻新赋思归去，韦杜溪边访旧田。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。